زرداري: دبې نظير وژونکي دسزا څخه نشې بچ کيدى
صدر زرداري وائي دبې نظير بهټو ژوند دامريت او دجمهوري ادارو دکمزوري کوونکو په ضد جگړې ته وقف کړل شوى ؤ
دپاکستان صدر اصف علي زرداري دنهې په ورځ وئيلي دي دپاکستان پخوانۍ وزيراعظمې او دپيپلز گوند وژل شوې مشرې بې نظير بهټو ته دمرگ په څلورم کال دعقيدت دپيرزوئينو وړاندې کولو تر ټولو غوره لاره دجمهوريت په ضد سازشونه ناکامول دي. صدرزرداري په يو بيان کې وئيلي دي نن مونږ هغې ته پيرزوئينې وړاندې کوؤ، ددې تر ټولو غوره لاره دا ده چې په هيواد کې دې دجمهوريت او جمهوري ادارو تحفظ او دفاع وکړل شي او ددې په ضد دې ټول سازشونه ناکام کړل شي. بې نظير بهټو دوه ځله دپاکستان وزيراعظمه پاتې شوې وه او هغه دموجوده صدر زرداري ميرمن هم وه ، بې نظير بهټو کال 2007م کې ددسمبر په 27مه نيټه پينډۍ کې يوې سياسي جلسې ته دوينا وروسو ځانمرگي بريد او ډزو کې وژل شوې وه. صدر زرداري وائي دبې نظير بهټو ژوند دامريت او دجمهوري ادارو دکمزوري کوونکو په ضد جگړې ته وقف کړل شوى ؤ، ځکه زۀ ټولو جمهوري قوتونو او محب وطن پاکستانيانو باندې غږ کووم چې دجمهوريت او جمهوري ادارو په ضد دې سازشونه ناکامه کړي. زرداري دبې نظير بهټو وژنه هم يو سازش گرځوي. دزرداري وينا ده دهغې وژنه دنړيوال تندلاريتوب په ضد جگړه کې دوسلې څخه نړۍ محرومول وؤ، دا يو سازش ؤ چې پاکستان دې دمکمل فعاله جمهوريت دهيلې څخه محروم کړل شي. صدر زرداري دجمهوريت په ضد دسازش دغه يادونه په داسې حال کې کوي چې اوس مهال پاکستان کې په صدر زرداري پسې دمنسوب يو لانجمن خط دپاکستاني نژاده امريکائي وگړي منصور اعجاز په لاس امريکائي قيادت ته په خفيه توگه دليږلو معامله سپريم کورټ کې ده، ویل کیږي په دغه خط کې دحکومت دغورځولو دانديښنې څرگندولو سره امريکائي قيادت څخه دپوځ خلاف د سیاسي حکومت د ډلې کولو غوښتنه شوې ده. دپاکستان دپوځ دطاقتورې ادارې مشر جنرل اشفاق پرويز کياني او دخفيه ايجنسۍ ائي ايس ائي ډائريکټر جنرل احمد شجاع پاشا ميمو يو حقيقت گرځوي خو وفاق ددغه خط حيثيت يواځې دروغ گڼي. دتير خالي په ورځ دپاکستان وزيراعظم سيد يوسف رضا گيلاني دپوځ دسرلښکر جنرل اشفاق پرويز کياني له لوري په حکومت دقبضې نۀ کولو په اړه دجاري کړي بيان ستائينه کړې وه. دپاکستان په تاريخ کې پوځ درې ځله په اقتدار قبضه کړې. صدر زرداري دا هم وائي چې حکومت دبې نظير بهټو دوژونکو د بې نقاب کولو اراده کړې او زياتوي چې هغوي دسزا څخه بچ نۀ شي پاتې کيدى. همدغه شان پخپل يو بيان کې وزيراعظم گيلاني وئيلي دي چې بې نظير بهټو دجمهوريت مضبوطولو او بحالۍ لپاره سياست کې گام ايښودى ؤ. گيلاني وائي په اوسنو ورځو کې هيواد په مختلفو کچو دسختو چيلنجونوسره مخ دى خو مونږ ددغو چيلنجونو دمقابلې اراده کړې. گيلاني وائي داخله وزير به دبې نظير بهټو دوژنې په اړه دپلټنو تفصيلات ورکوي دپاکستان وزيراعظم سيد يوسف رضا گيلاني وئيلي دي ترڅو چې ادارې دائين او قانون په دائره کې کار کوي ترمينځ به يې ټکر نۀ راځي. گړهي خدا بخش کې دپيپلز گوند دمشرې او پاکستان دپخوانۍ وزيراعظمې بې نظير بهټو دڅلورم کال په موقع ميډيا سره خبرو کې وزيراعظم گيلاني وويل د هر سازش به په نره مقابله کوؤ، بهټو کورنۍ سره څوک اختلاف نۀ لري. هغه وويل چې دپارټۍ په منشور مو تر 80ؤ فيصدو پورې عمل کړى ، پيپلز گوند يو ستر گوند او ژمنه کووم چې دبهټو په فلسفه به کار کووم. وزيراعظم وويل چې دبې نظير بهټو وژنه نړيواله پيښه ده چې پلټنې يې مکمل شوي، دبې نظير بهټو دوژنې دپلټنو په اړه به داخله وزير تفصيلات ورکوي.